रवीश कुमार ने एनिमेशन और फिल्म इंडस्ट्री को लेकर किया पोस्ट, कही ये बात  
रवीश कुमार ने एनिमेशन और फिल्म इंडस्ट्री पर पोस्ट लिखा है.
उन्होंने ये पोस्ट फेसबुक पर किया है.
उन्होंने विदेशों में छात्रों को मिल रही खास ट्रेनिंग पर प्रकाश डाला है.
वरिष्ठ पत्रकार रवीश कुमार (Ravish Kumar) ने एनिमेशन और फिल्म इंडस्ट्री पर अपने विचार व्यक्त किए हैं. उन्होंने फेसबुक पर एक पोस्ट लिखा है. उन्होंने विदेशों में छात्रों को मिल रही ट्रेनिंग की तुलना भारतीय छात्रों को मिल रही ट्रेनिंग से की है. उन्होंने लिखा है कि हमारे यहाँ इंडस्ट्री के नाम पर पुराने कैमरे लगा कर सीखाने लगते हैं.
सेंटर फ़ॉर मीडिया इंडस्ट्रीज़ इंस्टीट्यूट, अटलांटा. यह जार्जिया यूनिवर्सिटी के तहत है. हर रंग का स्टूडियो 4D स्टूडियो है और इस वक्त दुनिया में मात्र 6 जगहों पर हैं. यहाँ के छात्र 4D स्टूडियो में सीख रहे हैं. जार्जियै यूनिवर्सिटी सरकारी है.

 
यहाँ आने वाले ज़्यादातर छात्रों की सालाना आय अमरीका के स्तर से कम है. वहाँ पर छात्र 4D स्टूडियो में रिकॉर्डिंग कर रहे हैं और एडिटिंग सीख रहे हैं. यहाँ के छात्र मीडिया स्टार्ट अप से लेकर मीडिया संबंधित एप बनाना सीख रहे थे. 

अमरीका में ई-स्पोर्ट्स का जलवा बढ़ रहा है. यूनिवर्सिटी की अपनी अपनी टीम बनने लगी है. उसके लिए बक़ायदा एक क्लास रूम है. तस्वीरों में आप देख सकते हैं कि क्लास रूम में ख़ास तरह की कुर्सियाँ हैं.

हेड फोन हैं. गेम का मतलब टाइम पास करना नहीं बल्कि गंभीरता से खेलना है और सीखना है. इसलिए अलग से ‘ कंसोल' यूनिट है.एनिमेशन कैरेक्टर बनाने का लैब देखा वैसे भी यहाँ क्लासरूम जैसा कुछ दिखा नहीं. 
लैब जैसा ही हर कमरा दिखा. आख़िर में आप बैंक का लॉकर जैसा देखेंगे. इसी लॉकर में कोक का फ़ार्मूला रखा गया था. अब इसमें दो कुर्सियाँ लगा दी गई हैं जहाँ छात्र बैठकर ख़्वाब देखते हैं और योजनाएँ बनाते हैं.

अटलांटा हॉलीवुड के बाद फिल्म और एनिमेशन इंडस्ट्री का दूसरा बड़ा हब है. तो आज के समय में फिल्म वाले जिस टेक्नॉलजी पर काम कर रहे हैं, उसके हिसाब से टेक्नॉलजी की ट्रेनिंग है. 

हमारे यहाँ इंडस्ट्री के नाम पर पुराने कैमरे लगा कर सीखाने लगते हैं. भारत के लाखों छात्र अपनी संस्थाओं के द्वारा आर्थिक और बौद्धिक रूप से ठगे जाते हैं लेकिन वे इसके बाद भी अमरीकी छात्रों से ज़्यादा जानते हैं. 
उनके इस भ्रम बोध का दुनिया में कोई मुक़ाबला नहीं है. सारी तस्वीरों को देखिए.